L'Ajuntament de Sagunt recupera la taxa per intervenció administrativa en activitats econòmiques exercides en establiments públics o instal·lacions
20 d’octubre 2017

![](/media/dace1qle/61-dsc_0567-votacion-favor-eg_cuerpo.jpg) _​L'__Equip de Govern votant a favor de la mesura._

Sagunt recupera la taxa que grava la intervenció de l'administració local en els establiments públics o instal·lacions per a verificar si estos complixen amb la normativa vigent en termes de seguretat, salut de les persones i medi ambient. Amb esta mesura, aprovada hui provisionalment en la sessió extraordinària del Ple de la corporació, el consistori pretén ingressar 145.452 euros.

El punt ha comptat amb els vots a favor de l'Equip de Govern (Compromís, EU, ADN-Morvedre i PSPV-PSOE) i el regidor José Vicente Muñoz, que s'ha incorporat hui al grup de no adscrits. Per la seua banda, l'Oposició (PP, IP i C’s), han votat en contra.  

Algunes de les actuacions per les quals es cobrarà esta taxa són la declaració responsable ambiental, la llicència ambiental, la modificació substancial de llicència d'activitat o les llicències d'obertura mitjançant declaració responsable, autorització o per a instal·lacions eventuals.  

La quota tributària consistirà en una quantitat fixa per a cadascuna de les diferents actuacions que, posteriorment, es corregirà aplicant un coeficient que dependrà de la superfície del local.  

També s'establixen diferents supòsits en els quals la quota calculada mitjançant el procediment anterior es podrà bonificar en un 50%. Es tracta de casos en els quals el subjecte passiu estiga en situació de desocupació, siga menor de 30 anys o major de 50, tinga una minusvalidesa del 33% o superior o haja sigut víctima de violència de gènere.  

La mesura entrarà en vigor el dia de la seua publicació en el Butlletí Oficial de la Província (BOP), i començarà a aplicar-se l'1 de gener de 2018.  

Després de la seua publicació en el BOP, en el tauler d'anuncis de l'Ajuntament i en els mitjans de comunicació, els interessats tindran trenta dies per a presentar al·legacions. De no presentar-se reclamació alguna, la mesura quedarà automàticament aprovada de forma definitiva.​  

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-recupera-la-taxa-per-intervenció-administrativa-en-activitats-econòmiques-exercides-en-establiments-públics-o-instal-lacions/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-recupera-la-taxa-per-intervenció-administrativa-en-activitats-econòmiques-exercides-en-establiments-públics-o-instal-lacions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-recupera-la-taxa-per-intervenció-administrativa-en-activitats-econòmiques-exercides-en-establiments-públics-o-instal-lacions/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-recupera-la-taxa-per-intervenció-administrativa-en-activitats-econòmiques-exercides-en-establiments-públics-o-instal-lacions/)